CELEX: 32014R0449
Language: sk
Date: 2014-05-02 00:00:00
Title: Vykonávacie nariadenie Komisie (EÚ) č. 449/2014 z  2. mája 2014 , ktorým sa mení vykonávacie nariadenie (EÚ) č. 498/2012 o prideľovaní colných kvót uplatňovaných na vývoz dreva z Ruskej federácie do Európskej únie

3.5.2014   
            
            
               SK
            
            
               Úradný vestník Európskej únie
            
            
               L 132/57
            
         VYKONÁVACIE NARIADENIE KOMISIE (EÚ) č. 449/2014
   z 2. mája 2014,
   ktorým sa mení vykonávacie nariadenie (EÚ) č. 498/2012 o prideľovaní colných kvót uplatňovaných na vývoz dreva z Ruskej federácie do Európskej únie
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2012/105/EÚ zo 14. decembra 2011 o podpise v mene Únie a predbežnom vykonávaní Dohody vo forme výmeny listov medzi Európskou úniou a Ruskou federáciou o správe colných kvót uplatňovaných na vývoz dreva z Ruskej federácie do Európskej únie a protokolu medzi Európskou úniou a vládou Ruskej federácie o technických postupoch podľa uvedenej dohody (1), a najmä na jeho článok 4,
   keďže:
   
               (1)
            
            
               Ruská federácia pristúpila 22. augusta 2012 k Svetovej obchodnej organizácii. Záväzky Ruskej federácie zahŕňajú colné kvóty na vývoz určitých druhov ihličnatého dreva, z ktorých časť bola pridelená na vývoz do Únie. Postupy týkajúce sa správy týchto colných kvót sú stanovené v Dohode vo forme výmeny listov medzi Európskou úniou a Ruskou federáciou o správe colných kvót uplatňovaných na vývoz dreva z Ruskej federácie do Európskej únie (2) (ďalej len „dohoda“) a v protokole (3) medzi Európskou úniou a vládou Ruskej federácie o technických postupoch podľa uvedenej dohody (ďalej len „protokol“). Dohoda a protokol boli podpísané 16. decembra 2011. Predbežne sa uplatňujú odo dňa pristúpenia Ruskej federácie k Svetovej obchodnej organizácii.
            
         
               (2)
            
            
               Podľa článku 4 rozhodnutia 2012/105/EÚ sa vykonávacím nariadením Komisie (EÚ) č. 498/2012 (4) stanovili pravidlá pre prideľovanie colných kvót uplatňovaných na vývoz dreva z Ruskej federácie do Európskej únie. Toto nariadenie sa prestane uplatňovať dňom, keď sa skončí predbežné uplatňovanie protokolu.
            
         
               (3)
            
            
               Zatiaľ čo sa dohoda a protokol naďalej predbežne uplatňujú do ukončenia postupov potrebných na ich uzavretie, zo skúseností získaných pri vykonávaní vykonávacieho nariadenia (EÚ) č. 498/2012 počas prvých troch období platnosti kvóty vyplynula potreba zmeniť článok 15 uvedeného nariadenia s cieľom zohľadniť nízku mieru využitia colných kvót v priebehu prvých troch období platnosti kvóty. Zníženie dovozných limitov stanovené v článkoch 13 a 14 je potrebné počas obdobia platnosti kvóty 2015 pozastaviť, aby sa podporilo plné využitie colných kvót pridelených na vývoz do Únie, najmä zo strany tradičných dovozcov.
            
         
               (4)
            
            
               Vykonávacie nariadenie (EÚ) č. 498/2012 by sa preto malo zodpovedajúcim spôsobom zmeniť.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre dovoz dreva zriadeného rozhodnutím 2012/105/EÚ,
            
         PRIJALA TOTO NARIADENIE:
   Článok 1
   Článok 15 vykonávacieho nariadenia (EÚ) č. 498/2012 sa nahrádza takto:
   
      „Článok 15
      1.   V prípade, že budú súčasne splnené podmienky na zníženie dovozných limitov stanovené v článkoch 13 a 14, uplatní sa iba väčšie zníženie (Ri alebo ri).
      2.   Ustanovenia článkov 13 a 14 sa neuplatňujú počas prvého obdobia platnosti kvóty nasledujúceho po prvých troch obdobiach platnosti kvóty.“
   
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. mája 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Rozhodnutie Rady zo 14. decembra 2011 o podpise v mene Únie a predbežnom vykonávaní Dohody vo forme výmeny listov medzi Európskou úniou a Ruskou federáciou o správe colných kvót uplatňovaných na vývoz dreva z Ruskej federácie do Európskej únie a protokolu medzi Európskou úniou a vládou Ruskej federácie o technických postupoch podľa uvedenej dohody (Ú. v. EÚ L 57, 29.2.2012, s. 1).
   
      (2)  Dohoda vo forme výmeny listov medzi Európskou úniou a Ruskou federáciou o správe colných kvót uplatňovaných na vývoz dreva z Ruskej federácie do Európskej únie (Ú. v. EÚ L 57, 29.2.2012, s. 3).
   
      (3)  Protokol medzi Európskou úniou a vládou Ruskej federácie o technických postupoch podľa Dohody vo forme výmeny listov medzi Európskou úniou a Ruskou federáciou o správe colných kvót uplatňovaných na vývoz dreva z Ruskej federácie do Európskej únie (Ú. v. EÚ L 57, 29.2.2012, s. 5).
   
      (4)  Vykonávacie nariadenie Komisie (EÚ) č. 498/2012 z 12. júna 2012 o prideľovaní colných kvót uplatňovaných na vývoz dreva z Ruskej federácie do Európskej únie (Ú. v. EÚ L 152, 13.6.2012, s. 28).